Drie vas ná 21 jonges in taverne sterfAltesaam 21 tieners is onlangs by die Enyobeni-taverne dood. (Foto: AFP) Die eienaar van die Enyobeni-taverne in die Oos-Kaap en twee van sy werknemers is oor die afgelope paar dae in hegtenis geneem ná die raaiselagtige dood van 21 tieners in dié taverne verlede maand. Die inhegtenisnemings van die 52-jarige eienaar en sy werknemers, onderskeidelik 33 en 34, volg nadat die Oos-Kaapse Drankraad klagtes vir die oortreding van die Drankwet by die Scenery Park-polisiestasie ingedien het. ŉ Ondersoek is van stapel gestuur waarna twee boetes van R2 000 elk aan twee werknemers uitgereik is. ŉ Lasbrief is vir die eienaar se onmiddellike inhegtenisneming en hofverskyning uitgereik. Brig. Tembinkosi Kinana, polisiewoordvoerder, sê die ondersoek het ook op die beweerde oortreding van die provinsiale drankwet gefokus, wat die verkoop en voorsiening van drank aan kinders onder die ouderdom van 18 jaar oud behels. Die eienaar sal na verwagting op 19 Augustus in die Oos-Londense landdroshof verskyn. Die werknemers is die opsie gegun om die boetes van R2 000 elk te betaal. Indien hulle versuim om dit te betaal, sal hulle ook op 19 Augustus in dieselfde hof moet verskyn. Die polisie het hul toewyding benadruk om te verseker dat alle ondersoeke na die tragiese voorval op ŉ professionele en goed georganiseerde wyse geskied om suksesvolle vervolging en skuldigbevinding in die hof moontlik te maak. Lt.genl. Nomthetheleli Mene, provinsiale polisiekommissaris, het die ondersoekwerk wat tot dusver gedoen is, geloof en die polisie se waardering uitgespreek vir die naasbestaandes en gemeenskap se geduld in dié verband. “Soos ons aan die begin gesê het, is die ondersoek ŉ proses wat met uiterse sorg en wysheid hanteer moet word sodat ons die gewenste uitkomste kan bereik waarop almal trots sal wees. Hierdie is die eerste aanduidings van die goeie werk wat agter die skerms gedoen word,” het Mene gesê. Maroela Media het vroeër berig dat die jong mense, tussen die ouderdomme van 14 en 17, by die Enyobeni‑taverne gekuier het toe hulle onder omstandighede dood is wat steeds nie heeltemal duidelik is nie. Luidens sommige berigte is die tieners moontlik vergiftig. Die forensiese ondersoek na die oorsaak van die tieners se dood duur in dié stadium voort. Die uitslae sal aan die slagoffers se geliefdes bekendgemaak word sodra dié ondersoek afgehandel is. “Daar is geen nuwe verwikkelinge in dié stadium nie,” het Kinana gesê. Pres. Cyril Ramaphosa het tydens die tieners se gedenkdiens vroeër die maand onderneem om op “gewetenlose” kroegeienaars toe te slaan wat regulasies verontagsaam en winste voor kinders se lewens plaas. Hy het ook voorgestel dat die wettige drinkouderdom in die land van 18 tot 21 verhoog word.